शीर्ष वरीयता पाउनेको जित
सिजनको पहिलो ग्रान्ड स्लाम अस्ट्रेलियन ओपनअन्तर्गत मंगलबार स्वीस स्टार रोजर फेडेरर र सर्बियाली स्टार नोभाक जोकोभिचले जित हासिल गरेका छन् । पूर्व विजेता मारिया सारापोभा पनि प्रतिबन्धपछिको पहिलो अस्ट्रेलियन ओपन खेलमा विजयी रहिन् । 
मेलबर्न — सिजनको पहिलो ग्रान्ड स्लाम अस्ट्रेलियन ओपनअन्तर्गत मंगलबार स्वीस स्टार रोजर फेडेरर र सर्बियाली स्टार नोभाक जोकोभिचले जित हासिल गरेका छन् । पूर्व विजेता मारिया सारापोभा पनि प्रतिबन्धपछिको पहिलो अस्ट्रेलियन ओपन खेलमा विजयी रहिन् । डिफेन्डिङ च्याम्पियन फेडेररले स्लोभेनियाका अल्जाज बेडेनेलाई सोझो सेटमा हराए । करिअरको २० औं ग्रान्ड स्लाम उपाधि पछयाइरहेका फेडेररले स्लोभेनियाका खेलाडीलाई ६–३, ६–४, ६–३ ले पाखा लगाए । पछिल्लो सिजन पाँचौंपल्ट अस्ट्रेलियन ओपन जितेका फेडेररले कीर्तिमानी आठौं विम्बल्डन उपाधि उठाएका थिए । उनले यसपालि फेरि उपाधि जित्ने लक्ष्य राखेका छन् । ‘मैले पछिल्लो सिजन यस प्रतियोगितामा निकै राम्रो प्रदर्शन गरेको थिएँ । यसपालि पनि म राम्रो प्रदर्शन गर्नेमा आशावादी छु,’ उनले भने । फेडेररले गत संस्करण फाइनलमा स्पेनिस चिरप्रतिद्वन्द्वी राफेल नाडाललाई हराएका थिए ।चोटका कारण ६ महिना विश्राममा रहेका जोकोभिचले पनि सुखद पुनरागमन गरे । उनले अमेरिकाका डोनाल्ड योङलाई ६–१, ६–२, ६–४ को सोझो सेटमा हराए । १२ पटक ग्रान्डस्लाम उपाधि जितेका जोकोभिच सातौं अस्ट्रेलियन ओपन उपाधि जित्ने अभियानमा छन् । ‘म चोटपछि उच्च लयमा खेल्न चाहन्थें र त्यसमा सफल रहें । योङले अन्तिम सेटमा बलियो चुनौती पेस गरे पनि सुरुका सेटमा मैले राम्रो खेलें,’ उनले भने ।उपाधि उठाइसकेका अर्का स्वीस खेलाडी स्टान वावरिन्का पनि ६ महिनापछि कोर्टमा जितसहित फर्किए । घुँडाको चोटका कारण विश्राममा रहेका वावरिन्काले लिथुवानियाका रिचार्डस बेरान्किसलाई पराजित गर्न चौथो सेटसम्म मिहिनेत गर्नुपर्‍यो । तेस्रो सेट गुमाएका वावरिन्काले ६–३, ६–४, २–६, ७–६ (७–२) ले जित हासिल गरे । क्यानडाका मिलोस राओनिक ८६ औं वरीयताका लुकास लाकोसँग पराजित हुँदा एलेक्जेन्डर भेरेभ, डेबिड गफिन र टोमस बर्डिचले भने जित हासिल गरे । महिलातर्फ विश्व नम्बर एक सिमोना हालेपले पनि दोस्रो चरणको यात्रा तय गरिन् । विगत दुई संस्करणमा पहिलो चरण पार गर्न असफल हालेपले घरेलु खेलाडी डेस्टानी आइभालाई सोझो सेटमा हराएकी हुन् । उनले पहिलो सेटमा केही मिहिनेत गर्नुपरे पनि समग्रमा ७–६ (७/५), ६–१ को जित हात पारिन् । तेस्रो वरीयताकी गार्बिन मुगुरुजाले फ्रान्सेली खेलाडी जेस्सिका पोन्सेटलाई ६–३, ६–३ ले हराइन् ।पूर्व विश्व नम्बर एक रुसी स्टार सारापोभाले सन् २०१६ को अस्ट्रेलियन ओपनमा प्रतिबन्धित लागूपदार्थ मेल्डोनियम प्रयोग गर्दा पाएको १५ महिने प्रतिबन्धपछि प्रतियोगितामा पुनरागमन गरिन् । सन् २००८ को अस्ट्रेलियन उपाधि विजेता सारापोभाले जर्मनीकी तात्जाना मारियालाई ६–१, ६–४ ले हराइन् । ‘मलाई यो प्रतियोगिता निकै रमाइलो लाग्छ । म दुई वर्षपछि यहाँ फर्किएको छु र यसलाई निकै विशेष बनाउन चाहन्छु,’ गत अप्रिलमा कोर्ट फर्किएकी सारापोभाले भनिन् ।सन् २०१६ मा उपाधि जितेकी पूर्व विश्व नम्बर एक जर्मनीक एन्जेलिक केर्बरले पनि सहज जित हात पारिन् । लगातार १० औं खेल जित्ने क्रममा उनले अन्ना–लेना फ्रेडसामलाई ६–०, ६–४ ले पाखा लगाइन् । छैटौं वरीयताकी क्यारोलिना प्लिस्कोभा, आठौंकी क्यारोलिन गार्सिया र नवौंकी जोहाना कोन्टा पनि दोस्रो चरणमा पुगे ।